**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 419/2014 Z. z. o limitoch výdavkov na obstaranie osobných automobilov štátnymi rozpočtovými organizáciami a štátnymi príspevkovými organizáciami (ďalej len „návrh nariadenia“) sa predkladá na základe § 26 ods. 11 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako iniciatívny materiál.

Navrhuje sa úprava limitov na obstaranie osobných automobilov určených výlučne na prepravu osôb pre predsedov, generálnych riaditeľov, riaditeľov a iných vedúcich štátnych rozpočtových organizácií, štátnych príspevkových organizácií a preddavkových organizácií okrem generálneho prokurátora a ostatných zamestnancov štátnych rozpočtových organizácií a štátnych príspevkových organizácií. Cieľom návrhu nariadenia je úprava limitu výdavkov na obstaranie osobných automobilov určených výlučne na prepravu osôb, a to v dôsledku výrazného nárastu cien osobných automobilov najmä v cenovej kategórii v nižšej a nižšej strednej triedy osobných automobilov, ktoré súvisí s prijatou legislatívou na úrovni Európskej únie, podľa ktorej všetky kategórie motorových vozidiel musia byť vybavené pokročilými systémami ako napríklad systémom inteligentného prispôsobenia rýchlosti, systémom varovania vodiča pred ospalosťou a stratou pozornosti.

Ďalším z dôvodov je, že pri súčasne platnom limite pre okruh osôb v 5. bode tabuľky ani po zohľadnení vyššieho limitu výdavkov v súlade s § 26 ods. 11 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, nie je možné obstarať pre tento okruh osôb ekologické automobily. Navrhovanou úpravou sa zohľadňuje aj skutočnosť, že v rámci mechanizmu na podporu obnovy a odolnosti môžu byť podporené len automobily kategórie M1 a N1 s nulovými emisiami alebo nízkymi emisiami pod 50 g CO2/km.

Návrh nariadenia nie je predmetom vnútrokomunitárneho pripomienkového konania.

Návrh nariadenia bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.

Účinnosť návrhu nariadenia sa navrhuje dňom vyhlásenia vzhľadom na potrebu čerpania prostriedkov mechanizmu na podporu obnovy a odolnosti.